VHL

Den Alrussiske Hockey Liga (VHL) (, , ) er en professionel ishockeyliga, og som blev dannet i 2010. Ligaen er den næstbedste russiske ishockeyliga og består (pr. sæsonen 2023-24) af 29 klubber hjemmehørende i Rusland, men ligaen har tidligere også haft deltagelse af klubber fra Kasakhstan, Kina og Usbekistan.

I ligaens slutspil spiller 16 hold om Petrov-pokalen. Der er ingen automatisk oprykning til den bedste russiske liga, KHL, og ingen automatisk nedrykning til lavere rækker.

Historie 

Fra etableringen af ligaen i 2010 til 2022 var ligaens navn Højeste Hockey Liga (, , ) med forkortelsen VHL baseret på dens russiske navn. I 2022, på et tidspunkt hvor de kasakhiske og kinesiske hold havde forladt ligaen, og hvor der kun var russiske hold tilbage, skiftede den navn til den Alrussiske Hockey Liga (, , ), hvilket bl.a. havde den fordel, at man kunne beholde forkortelsen VHL.

Sæsonformat 

En ligasæson er inddelt i to faser: grundspillet og slutspillet.

Grundspillets format har i alle sæsoner pånær i sæsonen 2019-20 været en dobbeltturnering alle-mod-alle, så alle hold i ligaen mødtes to gange (ude og hjemme), hvorefter de 16 bedste hold gik videre til slutspillet om Petrov-pokalen.

På grund af udvidelsen i 2019 til 34 hold kunne man imidlertid ikke opretholde dette grundspilsformat, da det ville give for mange grundspilskampe. Den sæson blev ligaen derfor inddelt i to konferencer med hhv. 18 hold og 16 hold, og hver konference var yderligere inddelt i to divisioner med otte eller ni hold. I grundspillet spillede alle holdene 54 kampe: to kampe mod hvert af de andre hold i dets egen konference, og én kamp mod hvert af holdene fra den anden konference, samt et antal ekstra kampe mod hold fra samme division for at få kampantallet op på 54. Fra hver konference kvalificerede otte hold sig til slutspillet om Petrov-pokalen: de to divisionsvindere samt de seks bedste af de øvrige hold. 

De alle de ikke-russiske hold i 2020 forlod ligaen, hvilket efterlod 26 russiske hold, vendte ligaen tilbage til det oprindelige grundspilsformat med en dobbeltturnering alle-mod-alle efterfulgt af et slutspil om Petrov-pokalen med 16 hold.

Alle slutspilsopgør spilles bedst af syv kampe. I hver runde spiller det højst seedede af de tilbageværende hold mod det lavest seedede tilbageværende hold, osv. I slutspillet afgøres uafgjorte kampe i forlænget spilletid indtil første scorede mål i overtidsperioder på 20 minutter, og antallet af overtidsperioder er ubegrænset.

Hold 

I sæsonen 2023-24 bestod ligaen af 29 hold.

Trofæer og priser 

Vinderen af slutspillet bliver VHL-mestre og får overrakt Petrov-pokalen.

Sæsoner

Udendørskampe 

Hver sæson bliver der afviklet en udendørskamp under navnet "Russisk klassiker", der fungerer som ligaens største grundspilskamp. Kampen bliver typisk spillet på et fodboldstadion eller lignende, hvor der etableres en midlertidig ishockeybane. Kampen bliver som regel dømt af erfarne dommere, der er i gang med deres sidste sæson i ligaen, inden de falder for aldersgrænsen, og som dermed hædres for deres karriere.

Den første kamp blev spillet den 17. februar 2012 i Krasnojarsk, hvor rekordmange tilskuere – 16.100 – trodsede mere end 20 graders frost for at overvære det lokale hold, HK Sokol, tabe til Lokomotiv Jaroslavl, der ellers spillede i KHL, men som efter flystyrtet i Jaroslavl i 2011, der dræbte det meste af holdet, fik lov at spille med i VHL i anden halvdel af sæonen. Hermed startede også traditionen med, at det er udeholdet, der oftest vinder "Russisk klassiker".

I sæsonen sæsonen 2013-14 blev kampen nær aflyst, da der mod al forventning var tøvejr i Tjeljabinsk midt i januar op til kampen. I sidste øjeblik overtog frosten imidlertid, og kampen blev afvilket i 20 graders frost. På isen vandt Lada Toljatti over værterne Tjelmet Tjeljabinsk.

Den tredje udgave af "Russisk klassiker" i 2015 var dedikeret til fejringen af 70-årsjubilæet for anden verdenskrig, bl.a. ved tilstedeværelsen af en bevaret sovjetisk T-34-kampvogn, der ved egen kraft kørte fra det nærliggende museum og tilbage igen. Spillerne og dommerne bar kampvognshjelme fra anden verdenskrig under træning og opvarmning, og der blev spillet musik fra den tid under begivenheden. Kampen blev afviklet i Sputnik Stadion i Nizjnij Tagil, hvor SK Juzjnyj Ural besejrede værterne Sputnik Nizjnij Tagil med 4-0. Temperaturen ved kampstart var −9 grader.

I 2016 havde "Russisk klassiker" i Tver fornemt besøg af rekordmestrene fra CSKA Moskva anført af Aleksandr Radulov og Sergej Fedorov, der i dagens anledning forlod sin normalt rolle som træner i udskiftningsboksen, og klædte om til spillertøj, som spillede opvarmningskamp mod en hold bestående af gamle spillere fra THK Tver, hvis kaptajn var intet mindre end Ilja Kovaltjuk. I hovedkampen måtte man for første gang ty til forlænget spilletid, inden Buran Voronezj afgjorde kampen mod THK Tver.

Hovedstadsregionen var for første gang vært for "Russisk klassiker" i 2017, hvor Dinamo Balasjikha havde valgt Park Legend i Moskva som spillested. For femte gang i træk vandt udeholdet, idet Khimik Voskresensk kunne rejse hjem med en sejr på 3-1.

Der var to udendørskampe i 2018, dog i hver sin VHL-sæson. Den 28. januar 2018 i Kurgan vandt Rubin Tjumen den udgave af "Russisk klassiker", der tilhørte 2017-18-sæsonen, med en sejr på 4-0 over Zauralje Kurgan. Kort før nytår samme år blev hjemmeholdets forbandelse brudt, da Neftjanik Almetjevsk blev de første værter, der vandt en udendørskamp i VHL, da holdet slog Toros Neftekamsk med 3-2 efter straffeslagskonkurrence.

Den ottede "Russiske klassiker" blev afviklet den 22. december 2019 i Tjumen, hvor Zauralje Kurgan fik revanche for nederlaget året før til Rubin Tjumen, med en sejr på 4-2.

"Russisk klassiker" hold pause under COVID-19-pandemien men vendte tilbage den 4. november 2023, hvor Jugra Khanty-Mansijsk tog imod AKM i den niende udgave af begivenheden.

Kilder 
 VHL

Noter 

 
Ishockey i Rusland
Ishockey i Kasakhstan
Ishockey i Kina
Ishockey i Usbekistan
Etableret i 2008